Qu’enes sues atribucions i entraue quauquarren d’enterraire; que clauaue eth taüt e ajudaue ar enterraire deth cementèri; qu’era religiosa qu’auie mòrt peth maitin auie demanat èster enterrada en taüt que li servie de lhet, e sepultada ena vòuta de dejós der autar dera capèra; qu’aquerò ère enebit pes reglaments de policia, mès qu’era religiosa ère ua d’aguestes mòrtes qu’arren se les remís; qu’era prioressa e es mairs vocaus credien que les calie complir es desirs dera defuntada, e que tan pejor entath govèrn; qu’eth clauarie eth taüt ena cèla, quilharie era lausa dera capèra e baisharie eth còs ena vòuta; qu’entà recompensar-lo, era prioressa admetie ath sòn frair de jardinèr, e ara mainada d’educanda; qu’eth sòn frair ère eth senhor Magdalena, e era neboda, Cosette; qu’era prioressa l’auie dit que l’amiesse ath sòn frair a londeman pera tarde dempús deth faus enterrament en cementèri.